HÅNDBOLD: Odense HC sikrede sig medaljer på målstregen, da holdet besejrede København Håndbold med 27-24 i den tredje bronzekamp.

I kamp to havde København Håndbold haft held med et par taktiske ændringer, og den succes tog begge hold til sig til den afgørende kamp i Odense fredag.

Odense startede med en lidt mere offensiv variant af holdets vanlige 6-0-forsvar og beholdt Nadia Offendal inde, hvor hun gik frem i en 5-1-formation for at forsøge at forstyrre Københavns bagkæde.

København fortsatte samtidig med den aggressive 7-mod-6-kontra, som holdet havde brugt med succes i kamp to, men til forskel fra den første kamp, så var Odense helt forberedte på 7-mod-6-udfordringen i denne omgang, og gæsterne genfandt aldrig rigtigt succesen.

- Vi startede i 5-1 for at stresse dem. Vi vidste, de ville være forberedt på vores 6-0-forsvar, så det fungerede rigtig godt at gå frem. Det stressede dem helt vildt, og vi lukkede dem næsten helt ned, sagde cheftræner Jan Pytlick efter kampen.

Udover det så gik de sortklædte også op i en skæv 5-1, hvor de forsøgte at sætte noget pres på Odenses to største skudtrusler ude fra, Stine Jørgensen og Ingvild Bakkerud.

Derfor betød det meget for Odenses angreb, at Mie Højlund på højre back virkede mere skudvillig i første kamp. Ligeledes hjalp det, at målvogter Althea Reinhardt startede kampens første kvarter med en tårnhøj redningsprocent på 62,5.

De to hold fulgtes godt ad det meste af første halvleg. Midtvejs listede Odense sig i front med tre mål. Men nogle tekniske fejl og et par bolde kastet i et tomt mål gjorde, at københavnerne nåede tilbage.

Derefter tog gæsterne en føring på to mål, men med Althea Reinhardt, der nu nåede ind i målet, så hun faktisk havde mulighed for at lave redninger, hjalp Odense tilbage til uafgjort, hvilket også var stillingen efter de første 30 minutter.